Hoće li islamski centar 'radikalno promijeniti' Murfreesboro u Tennesseeju?
Grupa građana upozorava da bi objekt mogao postati 'arsenal džihada'; svećenica Lucinda Nelson kaže da se 'ljudi boje promjene'
Okrug Rutherford, u kojem se nalazi Murfreesboro, odobrio je projekt gradnje islamskog centra pred više od godinu dana. No, onda je izbio spor oko izgradnje muslimanskog centra u blizini Svjetskog trgovinskog centra u New Yorku koji je privukao pozornost cjelokupne američke javnosti. U mjestu Murfreesboro projekt je postao problem koji je počeo dijeliti građane, pogotovo u izborno doba. Gradilište islamskog centra bilo je vandalizirano. Prije 11. rujna 2001., Amerikanci nisu znali puno o islamu. Iako neki i danas gledaju na islam kao na prijetnju, mnogi brane pravo muslimana da u Americi žive kako žele. U državi Tennessee ovih se dana dosta govori o pokušaju da se zaustavi gradnja jedne džamije. Murfreesboro je mjesto na američkom Jugu, oko jedan sat vožnje od Nashvillea. Većina ulica je s drvoredima, a ispred stare zgrade suda izložena je Biblija. Preko puta ulice, u novoj sudskoj zgradi, u tijeku je rasprava o pokušaju grupe građana da zaustave gradnju islamskog centra, u jednom predgrađu. Urbanistički plan predviđa bazen, groblje i – džamiju. Pristaše gradnje taj kompleks nazivaju “ruralnom crkvom.” Međutim, odvjetnik grupe građana koja se protivi džamiji je drugačijeg mišljenja - on smatra da bi ta 'ruralna crkva' mogla postati - kako kaže - 'arsenal džihada'. Susan Coyner prati ovaj sudski postupak. Iako muslimani već desetljećima žive u Murfeesborou, ona kaže da je prije 11. rujna 2001. znala vrlo malo o njihovoj vjeri: "Nakon napada od 11. rujna, počela sam čitati sve što bi mi palo pod ruku o islamu. Željela sam saznati kakvo to mentalno stanje i razmišljanje dovodi do toliko mržnje da bi netko poželio ubijati nevine ljude." Okrug Rutherford, u kojem se nalazi Murfreesboro, odobrio je projekt gradnje islamskog centra pred više od godinu dana. No, onda je izbio spor oko izgradnje muslimanskog centra u blizini Svjetskog trgovinskog centra u New Yorku koji je privukao pozornost cjelokupne američke javnosti. U mjestu Murfreesboro projekt je postao problem koji je počeo dijeliti građane, pogotovo u izborno doba. Gradilište islamskog centra bilo je vandalizirano. Ta je lokacija sada - parkiralište. Imam Ossama Bahloul kaže da je oko tisuću muslimanskih obitelji u mjestu jednostavno preraslo njihov postojeći centar: "Ovaj komad zemlje je san za muslimansku zajednicu u Murfreesborou. Planiramo izgraditi dvoranu za molitvu, koja će biti naša džamija, i jedan višenamjenski dio te veliki bazen za djevojčice. One se tome jako vesele." Ossama Bahloul kaže da su optužbe o navodnoj naklonosti muslimanskih čelnika prema militantnim grupama - pogrešne. Svatko koga se sumnjiči za podršku terorizma bit će odmah izručen policiji. Zbog toga su muslimani iz Murfreesboroa šokirani protivljenjem gradnji džamije. U lokalnoj školi, pedagoginja Dima Sbenaty kaže da se mnoga djeca po prvi put susreću s predrasudama: "Pitaju me zbog čega ih njihovi prijatelji nazivaju teroristima, ili zašto im prijateljica njihove mame ne upoznaje mamu s vlastitim prijateljicama...ili zbog čega ne smiju ići u kuću svojih prijatelja." Ona kaže da su muslimani ovdje uvijek živjeli bez problema, pa i nakon 11. rujna. Kevin Fisher, pravni zastupnik grupe građana u predmetu Fisher protiv Okruga Rutherford, boji se da će novi centar privući previše muslimana u grad kojeg on naziva tolerantnim i ugodnim za život: "Ovo je vrlo zajednica puna ljubavi. No, pitanje je da li će je taj centar radikalno promijeniti. Ako samo pogledate Dearborn u Michiganu, reći ćete da ne želite da i vaša zajednica postane takvom." U Dearbornu je najveća arapska zajednica u SAD . No, u Murfreesborou ne misle svi da će to mjesto postati “Dearborn Juga.” U metodističkoj crkvi, grupa žena različitih vjera priklonila se lokalnim muslimanima. Svećenica Lucinda Nelson kaže da je problem u tome što stanovnici Murfreesboroa žele da 'sve ostane po starom'. "Kad pogledaju oko sebe, vide svijet koji se mijenja. Predsjednik države ne izgleda kao oni. Plaše se da će njihov stil života, njihova vjera biti izbrisana" - objašnjava ova metodistička svećenica. Možda je izbor američkog predsjednika s muslimanskim imenom uznemirio neke mještane. No, čak i protivnici novog islamskog centra kažu - da nije bilo terorističkih napada od 11. rujna, muslimani koji žive u njihovom gradu vjerojatno bi nastavili živjeti kako ih volja, kao i desetljećima ranije.